Predkladacia správa

Správu o plnení štátneho rozpočtu SR za I.-III. štvrťrok 2002 predkladá Ministerstvo financií vláde na základe § 46 ods. 1 zákona NR SR č. 303/1995 Z. z. o rozpočtových pravidlách v platnom znení, podľa ktorého „Vláda zodpovedá národnej rade za hospodárenie s rozpočtovými prostriedkami a predkladá jej štvrťročne správu o plnení štátneho rozpočtu“.
V pláne hlavných úloh vlády na rok 2002 je správa zaradená na mesiac november pod poradovým číslom 1. 
Správa obsahuje zhodnotenie celkových výsledkov rozpočtového hospodárenia, vyhodnotenie plnenia rozpočtových príjmov a výdavkov, charakteristiku financovania schodku štátneho rozpočtu a štátneho dlhu, tabuľkovú časť a prílohu. Svojím charakterom predstavuje materiál nelegislatívnej povahy obsahujúci faktografické údaje z bankového výkazníctva štátnych rozpočtových a príspevkových organizácií, ktoré nie je možné meniť. Preto podľa čl. 10 ods. 6 Smernice na prípravu a predkladanie materiálov na rokovanie vlády SR nebolo potrebné zaslať ju na pripomienkové konanie a podľa čl. 9 ods. 2 tejto smernice tiež nebolo potrebné vyhotoviť Doložku finančných, ekonomických, environmentálnych vplyvov a vplyvov na zamestnanosť.
Po schválení vládou a zapracovaní jej pripomienok bude správa predložená na rokovanie Národnej rady SR. Zákon o rozpočtových pravidlách ustanovuje vláde povinnosť predkladať parlamentu štvrťročné správy o plnení rozpočtu najneskôr do 60 dní po uplynutí príslušného štvrťroka. Preto je nevyhnutné, aby vláda materiál prerokovala a schválila tak, aby bolo možné tento termín dodržať.
Správa neobsahuje skutočnosti, ktoré by podliehali ktorémukoľvek zo stupňov utajenia v zmysle zákona č. 241/2001 Z. z. a Vyhlášky Národného bezpečnostného úradu č. 432/2001 Z. z.